[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 14.4.2005

KOM(2005) 136 endelig

2005/0051 (CNS)

Forslag til

RÅDETS DIREKTIV

om ændring, for så vidt angår anvendelsesperioden for minimumsniveauet for normalsatsen, af direktiv 77/388/EØF om det fælles merværdiafgiftssystem

(forelagt af Kommissionen)

BEGRUNDELSE

1. I henhold til artikel 12, stk. 3, litra a), andet afsnit, i direktiv 77/388/EØF[1] træffer Rådet med enstemmighed på forslag af Kommissionen og efter høring af Europa-Parlamentet og Det Europæiske Økonomiske og Sociale Udvalg afgørelse om størrelsen af normalsatsen for merværdiafgiften.

2. Denne bestemmelse falder ind under den ramme, der er fastsat i EF-traktatens artikel 93, ifølge hvilken Rådet vedtager bestemmelser om harmonisering af lovgivningerne vedrørende omsætningsafgifter i det omfang, en sådan harmonisering er nødvendig for at sikre det indre markeds oprettelse og funktion. I lyset heraf har fastsættelsen af normalsatsen altid været bydende nødvendig.

3. Med henblik på oprettelsen af det indre marked i januar 1993 havde Kommissionen fremsat forslag med henblik på indførelse af en endelig fiskal harmoniseringsordning. For så vidt angår satserne, foreslog den først en harmoniseret fiskal struktur omfattende to kategorier afgiftssatser og indbyrdes tilnærmelse inden for et interval af de satser, der anvendes i medlemsstaterne.

4. Da det imidlertid ikke var muligt at få Kommissionens forslag vedtaget inden den 1. januar 1993, besluttede Rådet at vedtage en overgangsordning. For satsernes vedkommende blev der vedtaget et direktiv 92/77/EØF[2], som omhandler en indbyrdes tilnærmelse af momssatserne.

5. Ved dette direktiv indførtes systemet med en minimumssats, og det blev fastsat, at normalsatsen fra den 1. januar 1993 til den 31. december 1996 ikke måtte være lavere end 15 %. Denne bestemmelse er forlænget tre gange og gælder indtil den 31. december 2005.

6. For at opretholde den opnåede harmonisering af satserne fremsatte Kommissionen i to omgange forslag[3] til indførelse af en normalsats, som ikke måtte være lavere end 15 % og ikke højere end 25 %. Dette interval var udsprunget af de satser, der anvendtes i medlemsstaterne, idet den anvendte normalsats altid havde varieret mellem 15 % og 25 %.

7. Disse forslag til indbyrdes tilnærmelse af satserne, der var baseret på indførelse af et interval til fastsættelse af normalsatsen, blev i begge tilfælde ændret af Rådet[4], som kun fastholdt princippet om, at minimumssatsen ikke måtte være lavere end 15 % svarende til det system, der var blevet indført ved direktivet fra 1992.

8. I 2000 vedtog Kommissionen for på kort sigt at forbedre det indre markeds funktion en strategi[5], der strækker sig over flere etaper og har fire hovedmål, nemlig en forenkling og modernisering af de gældende regler, en mere ensartet anvendelse af de nugældende bestemmelser og en fornyet iværksættelse af det administrative samarbejde. Momsstrategiens prioriteter blev i 2003 omfattet af en status og en ajourføring[6].

9. Når denne strategi blev iværksat, var årsagen den, at det som følge af medlemsstaternes tøven var temmelig usandsynligt, at der i en nær fremtid kunne gøres væsentlige fremskridt i retning af et fælles momssystem baseret på beskatning i oprindelsesmedlemsstaten. Hovedformålet med strategien var at give Rådet nye impulser til på kort sigt at foretage konkrete og bydende nødvendige forbedringer af den gældende beskatningsordning uden dog at sætte spørgsmålstegn ved selve tanken om en endelig ordning med beskatning i oprindelsesmedlemsstaten som langsigtet mål for Fællesskabet.

10. I denne periode skulle det dog forhindres, at voksende forskelle mellem de normale momssatser, som medlemsstaterne anvendte, førte til strukturelle skævheder i Unionen og til konkurrencefordrejning i visse erhvervssektorer. Kommissionen fremsatte derfor forslag til en forlængelse af anvendelsesperioden for minimumsniveauet på 15 % for normalsatsen til den 31. december 2005 uden at foreslå noget interval. Rådet vedtog den 19. januar 2001 dette forslag uden ændringer.

11. Udvidelsen af Den Europæiske Union med ti nye medlemsstater den 1. maj 2004 har ikke ændret på situationen med hensyn til den normale sats. Den varierer stadigvæk mellem 15 % og 25 % i de 25 medlemsstater. Satsen på 15 % anvendes i to medlemsstater (CY og LU), og satsen på 25 % anvendes i tre medlemsstater (DK, HU og SE).

12. Under disse omstændigheder synes det stadig at være hensigtsmæssigt midlertidigt at bevare princippet om minimumsniveauet for den nuværende normale sats på 15 %, og der bør foreslås en forlængelse af den gældende lovgivning.

13. Anvendelsesperioden for denne sats i henhold til artikel 12, stk. 3, litra a), i direktiv 77/388/EØF udløber den 31. december 2005, og formålet med nærværende forslag er at gøre det muligt for Rådet at forlænge denne anvendelsesperiode for minimumsniveauet for normalsatsen. Normalsatsen må således ikke være lavere end 15 % i en periode på fem år fra den 1. januar 2006 til den 31. december 2010.

Bemærkninger til artiklerne

Artikel 1

I stk. 1 foreslås det, at det nuværende minimumsniveau for normalsatsen for merværdiafgiften i de forskellige medlemsstater, der er fastsat til 15 %, forlænges fra den 1. januar 2006 til den 31. december 2010.

Ifølge stk. 2 skal det foreslåede minimumsniveau for normalsatsen gælde indtil den 31. december 2010. Denne bestemmelse vil blive taget op til revision, eftersom Rådet på forslag af Kommissionen senest den 31. december 2010 skal træffe afgørelse om, hvilken normalsats der skal gælde efter denne dato.

Artikel 2-4

Disse artikler omhandler foranstaltninger vedrørende direktivets ikrafttræden.

2005/0051 (CNS)

Forslag til

RÅDETS DIREKTIV

om ændring, for så vidt angår anvendelsesperioden for minimumsniveauet for normalsatsen, af direktiv 77/388/EØF om det fælles merværdiafgiftssystem

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen[7],

under henvisning til udtalelse fra Europa-Parlamentet[8],

under henvisning til udtalelse fra Det Europæiske Økonomiske og Sociale Udvalg [9], og

ud fra følgende betragtninger:

(1) I henhold til artikel 12, stk. 3, litra a), andet afsnit, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter – Det fælles merværdiafgiftssystem: ensartet beregningsgrundlag[10] træffer Rådet afgørelse om størrelsen af den normalsats, der skal anvendes efter den 31. december 2005.

(2) Den normalsats for merværdiafgiften, der for øjeblikket er gældende i medlemsstaterne, sikrer sammen med bestemmelserne i overgangsordningen, at ordningen fungerer acceptabelt. Dog bør det undgås, at en voksende forskel mellem de normalsatser for momsen, der anvendes af medlemsstaterne, fører til strukturel uligevægt inden for Fællesskabet og til konkurrencefordrejning i visse erhvervssektorer.

(3) Det nuværende minimumsniveau på 15 % for normalsatsen bør således opretholdes for endnu en periode, som er lang nok til, at det er muligt at videreføre iværksættelsen af strategien med henblik på forenkling og modernisering af den nugældende fællesskabslovgivning på momsområdet, således som det er beskrevet i Kommissionens meddelelser af 7. juni 2000[11] og 20. oktober 2003[12].

(4) Direktiv 77/388/EØF bør derfor ændres tilsvarende -

UDSTEDT FØLGENDE DIREKTIV:

Artikel 1

I artikel 12, stk. 3, litra a), i direktiv 77/388/EØF, affattes første og andet afsnit således:

"Merværdiafgiftens normalsats fastsættes af hver enkelt medlemsstat som en procentsats af beskatningsgrundlaget og skal være ens for levering af goder og for levering af tjenesteydelser. Fra den 1. januar 2006 til den 31. december 2010 må den normale procentsats ikke være lavere end 15 %.

Rådet træffer i henhold til traktatens artikel 93 afgørelse om størrelsen af den normalsats, der skal anvendes efter den 31. december 2010."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 2006. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende .

Artikel 4

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand

[1] EFT L 145 af 13.6.1977, s. 1. Senest ændret ved direktiv 2004/66/EF (EUT L 168 af 1.5.2004, s. 35).

[2] Direktiv 92/77/EØF (EFT L 316 af 31.10.1992, s. 1).

[3] KOM(95) 731 (EFT C 73 af 13.3.1996, s. 22) og KOM(98) 693 (EFT C 409 af 30.12.1998, s. 13).

[4] Rådets direktiv 96/95/EF af 20.12.1996 (EFT L 338 af 28.12.1996, s. 89) og Rådets direktiv 1999/49/EF af 25.5.1999 (EFT L 139 af 2.6.1999, s. 27).

[5] KOM(2000) 348 endelig. Meddelelse fra Kommissionen om en strategi til forbedring af momssystemet i det indre marked.

[6] KOM(2003) 614 endelig. Meddelelse fra Kommissionen. Status og ajourføring af prioriteterne i momsstrategien.

[7] EFT C af , s. .

[8] EUT C […] af […], s. […].

[9] EUT C […] af […], s. […].

[10] EFT L 145 af 13.6.1977, s. 1. Senest ændret ved direktiv 2004/66/EF (EUT L 168 af 1.5.2004, s. 35).

[11] KOM(2000) 348 endelig.

[12] KOM(2003) 614 endelig.